OČKO  9/2021 september
mesačník pre nevidiacich a slabozrakých Nitrianskeho kraja. S podporou Mesta Nitra vydala SINA Nitra n.o. a KR  ÚNSS Nitra, Nedbalova 540/17, 949 11 Nitra
0911/328 921, 0911/328922, hovoriaciweb@gmail.com

Nezabudli ste sa prihlásiť do Dudiniec 12.-17.2021 ?

Obsah
Informácia z Výročnej členskej schôdze
Biela pastelka 2021
Ako budeme “pastelkovať” v Nitre ?
Pozvánky na 11. a 13. septembra.
Príďte si pretiahnuť svaly
Prežili sme pekné a pestré leto
Informácie Krajského strediska ÚNSS Nitra
Zapojte sa do klubových aktivít v SINA Nitra n.o.

Informácia z Výročnej členskej schôdze
VČS sa uskutočnila v sobotu 14. augusta v reštaurácii Olympia. Išlo o náhradný termín ešte za rok 2020. Členovia ZO Nitra sa stretli v menšom počte ako obvykle, dôvodov je iste viac a sú pochopiteľné, ale aj tak bola VČS uznášaniaschopná. ZO má aktuálne 142 členov a stretlo sa nás 49. Prítomní schválili všetky dokumenty schôdze, tzn. správy o činnosti a hospodárení za rok 2019 a 2020, kontrolnú správu, plán činnosti a rozpočet na rok 2021. Súčasne bol zvolený nový výbor, kontrolóri a delegáti na Krajské zhromaždenie ÚNSS, ktoré by sa malo uskutočniť na jar 2022. Do výboru boli zvolení: Věra Blahová, Peter Bujna, Ladislav Fúska, Jana Hrnčárová, Ján Kiner, Jana Pogranová, Marta Smatanová, Terézia Uharčeková, Iveta, Josef a Peter Zbranekoví. Funkcie kontrolórov budú aj v ďalšom volebnom období zastávať  Mária Bliscová a Helena Benadová. Výbor si následne za predsedu zvolil opäť Josefa Zbraneka, za podpredsedníčku Janu Hrnčárovú a pokladníčku Věru Blahovú. V zložení výboru došlo k jedinej zmene, Rastislava Šabíka, ktorý žiadal o uvoľnenie zo zdravotných dôvodov nahradil Ján Kiner. Rasťovi Šabíkovi ďakujeme za vykonanú prácu (spomeňme len, že jeho zásluhou boli mnohé akcie obohatené voľne predajnými produktami z lekární a organizoval aj pobyty v Taliansku). Jánovi Kinerovi naopak želáme veľa chuti do práce. 

Biela pastelka 2021
Keď sa zbierku podarilo zorganizovať aj v kritickej situácii vlaňajšej jesene, veríme, že Biela pastelka sa ani v tomto roku neodmlčí. Svedčí o tom aj intenzívna reklamná kampaň na  RTVS, ale i v ďalších médiách. Hlavný zbierkový deň je piatok 24. september 2021. V slovenských mestách a obciach budú dobrovoľníci v tričkách so zbierkovým logom ponúkať ľuďom biele pastelky za dobrovoľný príspevok. Sú aj iné možnosti prispieť napr. darcovskou SMS na č.820 v sieťach všetkých mobilných operátorov. Na www.bielapastelka.sk i FB stránkach „Biela pastelka“ nájdete aktuálne informácie, fotky, videá. 
Ako budeme “pastelkovať” v Nitre ?
Naša ZO zabezpečuje zbierku v školách v okrese Nitra a v meste Topoľčany. Kto by nám chcel akokoľvek pomôcť, napr. doručiť pokladničku do firmy alebo školy, budeme mu vďační.

Pozvánky na 11. a 13. septembra.
Najskôr upozornenie na stretnutie s Qardom v druhú septembrovú sobotu 11.9. o 10:00 h. v stredisku na Nedbalovej.  
Na výlete do Bojnej sme sa dohodli, že si o týždeň zahráme ruské kolky. Aj sa tak stalo. Stretlo sa nás 15 a veľmi dobre sme sa zabavili. Dohodli sme sa na ďalšom stretnutí v druhý septembrový pondelok 13.9. o 14:00 h. Na Memoríáloch je o kolky vždy veľký záujem. Mnohí máme málo možností k pohybu, tak to využime.

Príďte si pretiahnuť svaly
V auguste sme na Nedbalovej začali s pravidelným cvičením. 
ZO ÚNSS Nitra získala príspevok z grantového programu ÚNSS na projekt Kondičné cvičenie, ktoré je určené aj ľuďom, ktorí roky necvičili. Začína sa cvičiť každý utorok o 15:00 h.   

Prežili sme pekné a pestré leto
Na Memoriáli Zlatky Bielickej sa nás stretlo takmer 70 vrátane množstva dobrovoľníkov, ktorí pomáhali nielen pri súťažiach. Privítali sme aj vzácnych hostí, rodinu Zlatkinho syna Ivana Bielického, predsedu ÚNSS Branislava Mamojku s manželkou a delegáciu z SKN M. Hrebendu v Levoči na čele s riaditeľom Františkom Hasajom a novou šéfredaktorkou Nového života Dankou Dubivskou. Článok, ktorý o akcii napísali, hovorí za všetko. Nájdete ho na www.hovoriaciweb.sk
Tri týždne po memoriáli sme navštívili drotárske múzeum v Dlhom Poli v okrese Žilina, ktoré v rodinnej chalupe vybudoval takmer nevidiaci majster drotár Juraj Šerík. Bolo nás vyše 30, tak sme sa rozdelili na dve skupiny. Zatiaľ čo jedna skupina vystúpila v múzeu, druhú odviezol autobus k miestu, z ktorého sme si vyšliapli na farmu Medvedík. Tu sme si v lone ekologicky obhospodarovanej prírody nakúpili aj výborné domáce produkty z mlieka i lesného ovocia. Po skvelom obede sa obidve skupiny vymenili a zájazd sme zavŕšili posedením v záhradnom altánku J. Šeríka, kde sme si mohli uvariť i kávičku. V ktorom múzeu sa to dá? 
12. augusta sme sa stretli na konci pešej zóny pri Svätoplukovom námestí na Bieločiernom koncerte pod Nitrianskym nebom, kde vystúpili zväčša nevidiaci interpreti vrátane našich členov. Koncert bol priamo prenášaný hneď cez štyri platformy a zo záznamu si ho môžete pozrieť na 
https://fb.watch/7nBDO1U-rC/. 
Čo napísať o výlete na Ranč v Bojnej? Relax, pohoda, veď nás išlo vyše 50, niektorí i vlastnými autami. Záujemcov odviezol autobus aj do múzea miestneho archeologického náleziska Veľkej Moravy. 

Informácie Krajského strediska ÚNSS Nitra
Nitra, KS ÚNSS, Nedbalova 540/17,
pondelok, 8:00 – 12:00, štvrtok 8:00 – 15:00 hod.
Pre využitie našich sociálnych služieb nás kontaktujte vopred na 037/7418115, 0905469649, 0911636421.

Na Krajskom stredisku v Nitre si môžete počas mesiaca september po telefonickej dohode odskúšať Stolovú lupu s hlasovým výstupom ACUITY. Je vybavená 5 jazykmi, zväčšuje 2,2-65x, má nastaviteľnú výšku, 20 kontrastov a ďalšie zaujímavé výhody.

Zapojte sa do klubových aktivít v SINA Nitra n.o.
Skúšky skupiny RADOSŤ - Každý pondelok o 9:30 h.
Tvorivé dielne krúžku RADKA - Každý štvrtok o 9:30 h. 
Kondičné cvičenie – každý utorok o 15:00 h.
Posilňovňa – individuálne po tel. dohode

Očko 9/2021 – spracoval Josef Zbranek